Ομιλία του Προέδρου ΣΦΕΕ,  **κου Κωνσταντίνου Μ. Φρουζή**,

στην παρουσίαση του ανοιχτού διαγωνισμού καινοτομίας και επιχειρηματικότητας στην υγεία, με τίτλο «ΣΦΕΕ Innovation Project»

Τρίτη, 1 Οκτωβρίου 2013

Αξιότιμοι κύριοι Υπουργοί, αξιότιμοι κύριοι Καθηγητές, Αγαπητές κυρίες και κύριοι, Αγαπητοί συνάδελφοι, Καλημέρα και Καλό μήνα.

Χωρίς αμφιβολία η περίοδος που διανύουμε είναι η κρισιμότερη αλλά και η χρησιμότερη για συμπεράσματα των τελευταίων δεκαετιών. Η Ελλάδα χρειάζεται σύντομα να ανακάμψει, το νοιώθουμε όλοι, το ζούμε όλοι στα σπίτια μας, χρειάζεται να δώσει ελπίδα και όραμα στους Έλληνες και ειδικότερα στους νέους μας, που φεύγουν ο ένας μετά τον άλλον με μια βαλίτσα στο χέρι.

Η αντιμετώπιση των πρωτόγνωρων ποσοστών ανεργίας στα χαμηλά ηλικιακά group αποτελεί κεντρική προτεραιότητα για όλους μας, και οικονομικά και κοινωνικά.

Χρειάζονται συντονισμένες δράσεις και πρωτοβουλίες που θα αξιοποιούν την ενέργεια, τη δημιουργικότητα και τα μυαλά των νέων ανθρώπων, των «νέων» με την ευρεία έννοια, δεν είναι απαραίτητο να είναι ηλικιακά νέοι.

Ο χώρος της υγείας, το ξέρουμε όλοι, εμείς που δουλεύουμε στη βιομηχανία, αλλά και σίγουρα εσείς, αποτελεί ένα πολύ σημαντικό πεδίο υλοποίησης, έρευνας και ανάπτυξης της τεχνολογίας. Δε θα κουραστώ να λέω ότι κατά μέσο όρο η βιομηχανία μας παγκοσμίως επενδύει ετήσια 18% με 20% του τζίρου της κάθε χρόνο, όταν αντίστοιχα στο χώρο των Η/Υ που επίσης είναι ένα πολύ σημαντικό κομμάτι, είναι γύρω στο 10% και στα τρόφιμα και ποτά είναι περίπου στο 1,5% το οποίο δεν είναι καθόλου μικρό, γιατί οι τζίροι είναι τεράστιοι κι εκεί.

Αυτό όμως αν θέλετε το momentum των επενδύσεων μπορεί να γίνει μόνο με μία προϋπόθεση στη χώρα μας, για να είμαστε πολύ ειλικρινείς. Πρέπει να υιοθετηθεί η έννοια της καινοτομίας από την Πολιτεία, από την κοινωνία, από όλες τις επιχειρήσεις, από όλους τους θεσμούς και να ανταμείβεται το προϊόν, η υπηρεσία που έχει προστιθέμενη αξία. Δε γίνεται μέχρι σήμερα όμως.

Στον κόσμο της φαρμακοβιομηχανίας, είτε είμαστε ελληνικές καινοτόμες εταιρείες, είτε είμαστε πολυεθνικές καινοτόμες εταιρείες, η καινοτομία είναι αυτοσκοπός, αποτελεί τρόπο ζωής, λόγος ύπαρξης προς όφελος των ασθενών, γιατί χωρίς νέα φάρμακα δεν πάμε παραπέρα ούτε σε ποιότητα ούτε σε ποσότητα ζωής, αλλά σίγουρα και οι μέτοχοί μας το χρειάζονται αυτό και οι εργαζόμενοί μας.

Πιστεύω ακράδαντα ότι η καινοτομία, η φαντασία, η δημιουργικότητα όλα αυτά τα συνώνυμα είναι τα μόνα που μπορούν να ξεβαλτώσουν το μυαλό του σημερινού Έλληνα και να του δώσουν λίγο χαμόγελο και λίγη αισιοδοξία αν θέλετε, ειδικότερα στους ταλαντούχους νέους μας.

Δε νομίζω να λέω κάτι καινούριο, αλλά οφείλουμε να παραδεχτούμε ότι τα τελευταία χρόνια, και για πολλές δεκαετίες δεν το κάναμε αυτό. Αντί να γίνονται start up εταιρείες, να δημιουργούνται νέα καινοτόμα προϊόντα και υπηρεσίες, η χώρα γέμισε από κομμωτήρια και φαστφουντάδικα. Δεν ήταν αυτό που μας έδωσε πνοή και θα μπορούσε να μας κρατήσει παραπάνω από αυτή την κρίση.

Σήμερα τι ξεκινάμε εδώ; Ξεκινά μια προσπάθεια από όλες μαζί τις εταιρείες – μέλη του ΣΦΕΕ. Η ουσία είναι ότι όλες οι εταιρείες δίνουν τον καλύτερό τους εαυτό και προσπαθούμε να αξιοποιήσουμε ότι πιο καινοτόμο και δημιουργικό υπάρχει σε αυτή τη χώρα, με ένα διαγωνισμό καινοτομίας στο χώρο της υγείας, που νομίζουμε ότι θα έχει απήχηση στους ερευνητές, στους νέους, στους ταλαντούχους ερευνητές.

Δεν ξεχνώ, διάβαζα πρόσφατα ότι σε μια κατάταξη του World Economic Forum για την καινοτομία, η Ελλάδα είναι ιδιαίτερα χαμηλά, είναι γύρω στην 87η θέση στις 148 χώρες, ενώ στην ίδια έρευνα βρίσκεται στην 5η θέση παγκοσμίως όσον αφορά στον αριθμό των υψηλών καταρτισμένων επιστημόνων, όταν η πλέον ανταγωνιστική χώρα του κόσμου, η Ελβετία βρίσκεται στο νούμερο 18 και η ΗΠΑ στο νούμερο 6 κι εμείς είμαστε στο 5.

Άρα κάτι δεν κάνουμε σωστά στην Ελλάδα, ενώ υπάρχει το υλικό κι αυτό είναι το σημαντικό, υπάρχει η μαγιά, υπάρχει η υποδομή, απλώς χρειάζεται να το αναδείξουμε.

Θέλω τέλος να ευχαριστήσω το Υπουργείο Υγείας και το Ανάπτυξης και τους Υπουργούς και τον κ. Γεωργιάδη και τον κ. Χατζηδάκη που λείπουν, αλλά σαφέστατα τον κ. Μπέζα και τον κ. Σκορδά που είναι σήμερα μαζί μας και έχουν θέσει το διαγωνισμό υπό την αιγίδα τους με πολύ μεγάλη ευχαρίστηση και ευχαριστούμε πολύ.

Θέλω να ευχαριστήσω πολύ τις εταιρίες-μέλη που αμέσως τρέξανε να στηρίξουν αυτή την ιδέα, θέλω να ευχαριστήσω πάρα πολύ και τα μέλη της Κριτικής Επιτροπής που είναι μια φανταστική 15άδα από ανθρώπους υψηλής στάθμης και υψηλής εμπειρίας και υψηλής προστιθέμενης αξίας για το διαγωνισμό καθώς και την Καθηγήτρια κα Σανούδου.

Τέλος, θέλω να ευχαριστήσω και τα μέλη της Επιτροπής Επικοινωνίας και την Ομάδα Εργασίας για την Εταιρική Κοινωνική Ευθύνη του ΣΦΕΕ που μαζί με την MSCOMM δουλέψανε και θα δουλέψουν ακόμα περισσότερο ώστε αυτή η ιδέα να υλοποιηθεί. Σας ευχαριστώ πολύ.